Dyrker du cannabis?

I så fald vil en gruppe forskere fra Aarhus Universitet meget gerne høre fra dig.

Flere dyrker selv

I en ny spørgeskemaundersøgelse efterlyser Center for Rusmiddelforskning personer, der dyrker hampplanter - også kaldet marihuana, pot eller skunk.

- Det er en opfølgning på en undersøgelse, som vi foretog for et par år tilbage. Siden har vi etableret et netværk af internationale forskere, der interesserer sig for cannabisdyrkning både i Europa, USA, Canada og Australien, siger Helle Vibeke Dahl, adjunkt ved Center for Rusmiddelforskning.

I undersøgelsen går forskerne ikke efter at få kontakt til store skunk-laboratorier, men derimod de private cannabisdyrkere, som forskerne vil spørge ind til årsagerne bag dyrkningen og brugen af planten som enten rusmiddel eller medicin.

- Folk har dyrket cannabis siden 60'erne, men i de seneste år har vi mærket en stigning i antallet af personer, der dyrker planten hjemme i stuen, siger Helle Vibeke Dahl.

Selvom emnet måske lyder skævt - i bogstavelig forstand - så er forskningen ganske alvorlig for samfundets og politikernes opfattelse af både hampdyrkere og rygere af planten, forklarer Helle Vibeke Dahl.

Læs også:

Dyrker til eget forbrug

Den tidligere forskning afdækkede, at hampdyrkerne i alder og baggrund er meget bredt repræsenteret i befolkningen. Aldersmæssig spredte de sig fra 14 år til omkring 70, og hvad angår uddannelse er de faktisk over gennemsnittet, siger Helle Vibeke Dahl.

- Det er en gruppe borgere, der er meget kede af at kriminalisere sig. De har fundet en vej til at nyde deres foretrukne rusmiddel, men er tvunget til at gøre det i skjul - det er ikke noget, man kan snakke med hvem som helst om.

Desuden viste forskningen også, at langt de fleste dyrkede til eget forbrug, og eventuel indtjening blev brugt til at dække elregningen for varmelamper og andet udstyr, som bruges til dyrkningen.

Faktisk svarede omkring ti procent, at de dyrkede planterne til medicinsk brug - enten til dem selv eller en de kender, forklarer Helle Vibeke Dahl.

Læs også:

Gruppen er undervurderet

Den brede gruppe af dyrkere, og det faktum, at over halvdelen af den danske befolkning har prøvet at ryge pot eller hash, kunne opfordre til en mere lempelig lovgivning på området, forklarer Helle Vibeke Dahl.

Hun henviser til Holland, hvor det er tilladt at dyrke til medicinsk brug, og i Belgien og Schweiz må man dyrke enkelte planter til eget forbrug. I Danmark må man gerne købe cannabisfrø, men i Finland er de ulovlige.

- Politikere og folk i almindelighed undervurderer, hvem det er, der bruger cannabis. Vi er blevet vant til at tænke på det som en ungdomsgruppe, der lige skal prøve noget af, siger Helle Vibeke Dahl.

Hun mener, at det er på tide, at man lægger opfattelsen af, at cannabisbrugere er lig med misbrugere på hylden.

Læs også:

Ingen støtte fra staten

Emnet er imidlertid så kontroversielt, at forskerne ikke har kunnet søge bevillinger, fordi forskningen i dette tilfælde ser på cannabis som kultur og rusmiddel, og ikke fokuserer på misbrugsbehandling og forebyggelse.

Langt den største del af arbejdet med undersøgelsen er derfor frivillig.

Ønsker man at deltage i undersøgelsen, skal man ikke være nervøs for, at politiet pludselig banker på.

Det hele foregår under fuld anonymitet.

Læs også: